Kinematografiya sohasidagi ayrim normativ-huquqiy hujjatlarni tasdiqlash toʻgʻrisida
(resolution, 2023-07-22)

Oʻzbekiston Respublikasi Prezidentining “Milliy kinoindustriyani rivojlantirish boʻyicha qoʻshimcha chora-tadbirlar toʻgʻrisida” 2018-yil 24-iyuldagi PQ-3880-son qarori ijrosini taʼminlash, shuningdek, mamlakatimizda kino sanoatini yanada rivojlantirish maqsadida Vazirlar Mahkamasi qaror qiladi: 1. Quyidagilar: Davlat buyurtmasi asosida ishlab chiqariladigan kino mahsulotlari uchun tanlov tashkil etish va uni oʻtkazish tartibi toʻgʻrisidagi nizom 1-ilovaga muvofiq; Xalqaro kinofestivallar va kinobozorlarga yuborish uchun eng yaxshi milliy va hamkorlikdagi filmlarni saralash tartibi toʻgʻrisidagi nizom 2-ilovaga muvofiq; Davlat buyurtmasi boʻyicha ishlab chiqarilgan va xorijdan olib kiriladigan filmlar distributsiyasini amalga oshirish tartibi toʻgʻrisidagi nizom 3-ilovaga muvofiq tasdiqlansin. 2. Oʻzbekiston Respublikasi Hukumatining 4-ilovaga muvofiq ayrim qarorlariga oʻzgartirishlar va qoʻshimchalar kiritilsin. 3. “Oʻzbekkino” Milliy agentligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish “Oʻzbekkino” Milliy agentligi bosh direktori F.Sh. Zokirov zimmasiga hamda Vazirlar Mahkamasining Yoshlar siyosati, madaniyat, maʼnaviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin. 1. Mazkur Nizom davlat buyurtmasi asosida ishlab chiqariladigan kino mahsulotlari uchun tanlov tashkil etish va uni oʻtkazish tartibini belgilaydi. 2. Davlat buyurtmasi boʻyicha kino mahsulotlarini ishlab chiqarish tanlovi “Oʻzbekkino” Milliy agentligining (keyingi oʻrinlarda Agentlik deb ataladi) Badiiy kengashi tomonidan ushbu Nizom talablari asosida 1-ilovadagi sxemasiga muvofiq amalga oshiriladi. 3. Mazkur Nizomda quyidagi asosiy tushunchalardan foydalaniladi: davlat buyurtmachisi — Oʻzbekiston Respublikasining Davlat budjeti va boshqa davlat maqsadli jamgʻarmalari, Oʻzbekiston Respublikasi Prezidenti va Oʻzbekiston Respublikasi Hukumati tomonidan donor mamlakatlar, xalqaro, xorijiy tashkilotlar bilan tuzilgan shartnomalar doirasida taqdim etiladigan xorijiy grantlar hamda Oʻzbekiston Respublikasining kafolati ostida jalb etiladigan xorijiy kreditlar hisobidan moliyalashtiriladigan kino mahsulotlari; shartnoma — davlat xaridlari boʻyicha huquqlar va majburiyatlarni belgilash, oʻzgartirish yoki bekor qilish toʻgʻrisida davlat buyurtmachisi va davlat xaridlarining ijrochisi oʻrtasida tuziladigan bitim; tanlov — shartnomani bajarish boʻyicha eng yaxshi shartlarni taklif qilgan ishtirokchi gʻolib deb topiladigan xarid qilish tartib-taomilini amalga oshirish turi; eʼlon — davlat xaridlarini amalga oshirish usuli, ushbu xaridlarning talablari va shartlari, takliflarni taqdim etish muddatlari hamda tartibi koʻrsatilgan, buyurtmachi tomonidan ommaviy axborot vositalari va “Davlat xaridlari toʻgʻrisida”gi Oʻzbekiston Respublikasining Qonunida belgilangan maxsus axborot portalida (keyingi oʻrinlarda maxsus axborot portali deb ataladi) joylashtiriladigan boʻlajak xaridlar toʻgʻrisidagi axborot; reja-jadval — kinoloyihani amalga oshirish bosqichlari, hajmlari va muddatlarini nazarda tutuvchi hujjat; tanlov komissiyasi — xarid qilish tartib-taomiliga asosan gʻolibni tanlash toʻgʻrisida qarorlar qabul qilish vakolatiga ega boʻlgan kollegial organ — “Oʻzbekkino” Milliy agentligining Badiiy kengashi; ishchi organ — “Oʻzbekkino” Milliy agentligining Badiiy kengashi qaroriga asosan tanlovlarni oʻtkazishni (tushadigan takliflarni qabul qilish, eʼlonlarni berish yoki tashkil etish va shu kabilarni amalga oshirishni) amalda tashkil etuvchi guruh; film — badiiy, badiiy-publitsistik, xronikal-hujjatli, ilmiy-ommabop, oʻquv, animatsion yoki boshqa shakllarda ijodiy gʻoya asosida yaratilgan, bir-biri bilan bogʻliq boʻlgan tasvirlarning ovoz joʻrligida yoki ovoz joʻrligisiz yozib olingan turkumdan iborat boʻlgan, tegishli texnika vositalari yordamida qayd etilgan, koʻrib va eshitib idrok etish uchun moʻljallangan audiovizual asar (kinomahsulot); ishchi guruh — tanlov komissiyasi qoshida tanlovlarda gʻolib deb topilgan ishtirokchi tomonidan film (kinomahsulot)larning rejissorlik ssenariysini tayyorlash hamda filmni ishlab chiqarish bilan bogʻliq boʻlgan xarajatlar smetasini belgilangan talablar asosida tayyorlanganligini koʻrib chiqib, tasdiqlash uchun tanlov komissiyasiga taqdim etishni amalga oshiruvchi guruh; kinoloyiha — filmning adabiy ssenariysi, sinopsisi, rejissorlik ssenariysi, film uchun yaratilgan matnli yoki matnsiz musiqa asari, tasvirga olish joyi va obyektlar toʻgʻrisida maʼlumotlar, tasvirga olish guruhi, aktyorlar tarkibi, sarf-xarajatlar smetasi, filmning ishchi materiallari va filmni yaratish bilan bogʻliq boʻlgan boshqa jarayonlarni qamrab oluvchi materiallar majmuasi; adabiy ssenariy — film epizodlaridagi koʻrish va ovozli tasvirlar matnda ifoda etiladigan, film ishlab chiqarish talablariga muvofiq boʻlgan oʻziga xos tugal badiiy asar; rejissorlik ssenariysi — filmni tasvirga olish uchun zarur boʻlgan barcha detallar aks ettirilgan, rejissorning tasvirga olish maydonchasida qulay ishlashiga moslashtirilgan ssenariy; ishtirokchi — qonun hujjatlarida belgilangan tartibda xarid qilish tartib-taomiliga asosan davlat xaridlarida ishtirok etayotgan Oʻzbekiston Respublikasi rezidentlari va norezidentlari (keyingi oʻrinlarda ishtirokchi deb ataladi). 4. Ishtirokchilarning takliflarini buyurtmaga muvofiqlik darajasi boʻyicha hamda davlat xaridlari raqobatlashuv usullari orqali xolis baholash maqsadida tanlov komissiyasi faoliyat koʻrsatadi. 5. Tanlov komissiyasi raisi tanlov komissiyasining ishiga rahbarlik qiladi. Tanlov komissiyasining raisi: tanlov komissiyasining ish reglamentini tasdiqlaydi; tanlov komissiyasi majlislarini chaqiradi va olib boradi; kun tartibidagi masalalarni ovozga qoʻyishni va tanlov komissiyasi tomonidan qabul qilingan qarorlarni eʼlon qiladi; tanlov komissiyasi majlislarining bayonnomalarini va boshqa tegishli hujjatlarni imzolaydi va tasdiqlaydi. 6. Tanlov komissiyasining raisi boʻlmaganda, uning vazifalarini tanlov komissiyasi aʼzolaridan biri bajaradi. 7. Tanlov komissiyasining har bir aʼzosi ovoz berishda yoqlab ovoz berishi, qarshi ovoz berishi yoki unda ishtirok etishdan bosh tortish huquqiga ega. Tanlov komissiyasining raisi ovoz berishda ishtirok etishdan bosh tortish huquqiga ega emas. 8. Tanlov komissiyasining aʼzolari xolis boʻlishi va xarid qilish tartib-taomili gʻolibini tanlashdan shaxsan manfaatdor boʻlmasligi kerak. 9. Qiymati bazaviy hisoblash miqdorining besh ming baravaridan ortiq miqdordagi davlat xaridlari oʻtkazilganda, tanlov komissiyasi tarkibiga davlat buyurtmachisining vakillaridan tashqari Oʻzbekiston Respublikasi Investitsiyalar va tashqi savdo vazirligining, Oʻzbekiston Respublikasi Vazirlar Mahkamasi huzuridagi “Oʻzinjiniring” respublika loyihalashtirish institutining vakillari kiritiladi. 10. Tanlov komissiyasining majlisi uning aʼzolari umumiy sonining yarmidan koʻpi ishtirok etganda vakolatli hisoblanadi. Qaror tanlov komissiyasi majlisida qatnashayotgan aʼzolarning umumiy sonining koʻpchilik ovozi bilan qabul qilinadi. 11. Tanlov komissiyasi aʼzolarida ishtirokchilar bilan affillanganlik xususiyatiga ega aloqalar mavjud boʻlgan taqdirda, tanlov komissiyasining bunday aʼzosi bu masala koʻtarilgan majlisda oʻzini oʻzi rad etishi va mazkur masala boʻyicha ovoz berishda ishtirok etmasligi kerak, bu haqda bayonnomada qayd etiladi. Agar tanlov komissiyasiga mazkur komissiya aʼzosining affillanganligi mavjudligi tegishli masala yuzasidan qaror qabul qilinguniga qadar maʼlum boʻlsa hamda u oʻzini oʻzi rad etmagan boʻlsa, bunday aʼzoning mazkur masala boʻyicha ovoz berishiga yoʻl qoʻyilmaydi. Agar tanlov komissiyasiga tegishli masala boʻyicha ovoz bergan mazkur komissiya aʼzosining affillanganligi mavjudligi qaror qabul qilinganidan keyin maʼlum boʻlsa, bunday aʼzoning ovozi mazkur masala boʻyicha ovoz berish natijalaridan chiqarib tashlanadi. 12. Tanlov komissiyasi quyidagi vazifalarni bajaradi: tanlov hujjatlarini shakllantiradi; takliflar qabul qilinadigan muddatlarni belgilaydi; takliflarni ochish tartib-taomillarini belgilaydi; takliflarni baholash mezonlarini belgilaydi; taklif kiritish tartibini, hajmini va uni taʼminlash shaklini belgilaydi; xarid qilish tartib-taomiliga asosan ishtirokchilarning takliflarini koʻrib chiqishni amalga oshiradi; tanlov hujjatlari shartlarida nazarda tutilgan hollarda malaka tanlovini oʻtkazadi; xarid qilish tartib-taomilini Nizomga muvofiq amalga oshiradi; xarid qilish tartib-taomiliga va baholash mezonlariga asosan gʻolib ishtirokchini va gʻoliblik uchun zaxira ishtirokchi belgilaydi yoki tanlovni amalga oshmagan deb topadi; gʻolib ishtirokchi kinoloyihasining rejissorlik ssenariysini tayyorlash hamda filmni yaratish bilan bogʻliq boʻlgan xarajatlar smetalarini ushbu maqsadlarga ajratilgan mablagʻlar doirasida tasdiqlaydi. Tanlov komissiyasi vakolati doirasidagi boshqa vazifalarni amalga oshirishishi mumkin. 13. Tanlov komissiyasi gʻolib ishtirokchini aniqlashda ushbu Nizom talablariga rioya etilganligi hamda qabul qilayotgan qarorlarining asosliligi va xolisligi uchun javobgar boʻladi. 14. Tanlov komissiyasi tomonidan oʻz vakolati doirasida qabul qilinadigan qarorlar barcha ishtirokchilar uchun majburiydir. 15. Tanlov oʻtkazilishi toʻgʻrisidagi eʼlon tanlov ishtirokchilarining takliflarini qabul qilish muddati tugashidan kamida oʻttiz kun avval davlat buyurtmachisi tomonidan ommaviy axborot vositalari va maxsus axborot portali orqali joylashtiriladi. Qoida tariqasida, tanlov toʻgʻrisidagi eʼlon har yili 10-fevral kuniga qadar ommaviy axborot vositalari va maxsus axborot portalida joylashtiriladi. 16. Tanlov oʻtkazilishi toʻgʻrisidagi eʼlonda quyidagi axborotlar boʻlishi kerak: kinoloyihalarning mavzusi, qisqacha annotatsiyasi; tanlov oʻtkaziladigan joy manzili; tanlovda ishtirok etuvchi ishtirokchilarga qoʻyiladigan talablar; tanlov takliflarini rasmiylashtirishga doir talablar; buyurtmachining ishtirokchilar bilan aloqada boʻlish uchun bogʻlanuvchi shaxslar sifatida belgilangan bir yoki bir nechta mansabdor shaxsning yoki boshqa xodimlarining telefon raqami va elektron pochta manzili; tanlov hujjatlari qoidalarini izohlash uchun soʻrov berish shakli; takliflarni berish muddati tugaydigan sana va vaqt. Tanlov oʻtkazish toʻgʻrisidagi eʼlonda qonun hujjatlariga zid boʻlmagan boshqa axborot ham boʻlishi mumkin. 17. Tanlov hujjatlarida davlat buyurtmachisi har bir film (kinomahsulot) xarid qilish tartib-taomilining alohida birligi sifatida koʻrib chiqilishini eʼlon qilishi mumkin. Tanlov natijalariga koʻra har bir lot boʻyicha faqat bitta gʻolib ishtirokchi aniqlanishi lozim. 18. Tanlov hujjatlariga ularning ajralmas qismi boʻlgan shartnoma loyihasi ilova qilinadi. 19. Davlat buyurtmachisi tanlov hujjatlariga oʻzgartishlar kiritish toʻgʻrisida tanlovda ishtirok etish uchun takliflar berish muddati tugaydigan sanadan kamida uch kun oldin qaror qabul qilishga haqli. Kinoloyihalar mavzusini oʻzgartirishga yoʻl qoʻyilmaydi. Bunda ushbu tanlovda takliflar berish tugaydigan muddat tanlov hujjatlariga oʻzgartishlar kiritilgan sanadan eʼtiboran kamida oʻn kunga uzaytirilishi kerak. Shu bilan bir vaqtda, agar eʼlonda koʻrsatilgan axborot oʻzgartirilgan boʻlsa, tanlov oʻtkazish toʻgʻrisidagi eʼlonga oʻzgartishlar kiritiladi. 20. Ishtirokchi tanlov hujjatlari qoidalarini tanlov oʻtkazish uchun eʼlonda belgilangan shaklda tushuntirish talabi bilan davlat buyurtmachisiga soʻrov yuborishga haqli. Soʻrov kelib tushgan sanadan eʼtiboran ikki ish kuni ichida davlat buyurtmachisi, agar mazkur soʻrov davlat buyurtmachisiga takliflar berish muddati tugaydigan sanadan kamida ikki kun oldin kelib tushgan boʻlsa, ushbu soʻrovga belgilangan shaklda javob yuborishi shart. Tanlov hujjatlarining qoidalariga doir tushuntirishlar ularning mazmun-mohiyatini oʻzgartirmasligi kerak. 21. Film (kinomahsulot) qiymati bazaviy hisoblash miqdorining ikki ming besh yuz baravaridan oshgan hollarda, tanlov hujjatlari Oʻzbekiston Respublikasi Iqtisodiyot va sanoat vazirligi huzuridagi “Loyihalar va import kontraktlarini kompleks ekspertiza qilish markazi” davlat unitar korxonasi bilan kelishiladi. 22. Ommaviy axborot vositalari va maxsus axborot portalida eʼlon qilingan tanlov ishtirokchilarining takliflari tanlov oʻtkazish toʻgʻrisidagi eʼlonda koʻrsatilgan manzil boʻyicha muhrlangan konvertlarda taqdim etiladi. 23. Taklifda davlat xaridi obyekti boʻlgan kinoloyihaning tarkibiy qismlari mazkur Nizomning 26 — 31-bandlariga muvofiq boʻlishi lozim. 24. Mulkchilik shaklidan qatʼi nazar, asosiy faoliyat turi filmlarni ishlab chiqarishga ixtisoslashgan yuridik shaxslar tanlovda qatnashish huquqiga ega. 25. Tanlovda qatnashish uchun ishtirokchiga quyidagi malaka talablari qoʻyiladi: ishlar (xizmatlar)ni bajarish uchun zarur boʻlgan kinoapparatura va mutaxassislarning mavjudligi; ijodiy guruh tarkibida kamida bir nafar professional kinoijodkorning mavjudligi; ishtirokchining kinoloyihada oʻz mablagʻlari hisobidan bajaradigan ishlari hajmi (foizda). Ishtirokchilarga buyurtmachi tomonidan belgilanadigan boshqa talablar ham qoʻyilishi mumkin. Bunda buyurtmachi tomonidan belgilanadigan qoʻshimcha talablar ham tanlov toʻgʻrisidagi axborotda u eʼlon qilingan paytda koʻrsatiladi. 26. Ishtirokchi tanlov komissiyasi yigʻilishida kinoloyihani taqdimot shaklida himoya qiladi. Birinchi bosqichda ishtirokchilar tomonidan tanlovda qatnashishga quyidagi hujjatlar (keyingi oʻrinlarda materiallar deb ataladi) taqdim qilinadi: a) toʻliq metrajli badiiy filmlar uchun: ushbu Nizomga 2-ilovasiga muvofiq shakl boʻyicha tanlovda ishtirok etish uchun ariza; adabiy ssenariyning bosma va elektron variantlari; film annotatsiyasining bosma hamda elektron variantlari; ushbu Nizomga 3-ilovaga muvofiq shakl boʻyicha film ishlab chiqarish uchun sarflanadigan mablagʻ boʻyicha hisob-kitoblar; ushbu Nizomga 4-ilovaga muvofiq shakl boʻyicha filmni ishlab chiqarish boʻyicha dastlabki kalendar-sahnalashtirish rejasi; kinoloyihaning dekoratsiyasi va liboslari eskizlari; kinoloyiha boʻyicha tayyorlangan taqdimot (elektron axborot tashuvchida). Taqdimotda quyidagilar aks ettirilishi lozim: kinoloyihaning konseptual gʻoyasini tasviriy ifoda etuvchi poster; tanlangan ijodiy-texnik guruh tarkibi va ular haqida qisqacha maʼlumot; kinoloyihaning asosiy personajlari rollari uchun taxminiy moʻljaldagi aktyorlar va ular haqida qisqacha maʼlumot; kinoloyihaning texnik-iqtisodiy asoslari; kinoloyihaning tijorat samaradorligi. Kinoloyiha ijodkorlari tomonidan qoʻshimcha maʼlumotlar (sinopsis, fotoalbom, xalqaro doiradagi takliflar va boshqalar) taqdim etilishiga ijozat beriladi. b) qisqa metrajli badiiy filmlar uchun: ushbu Nizomga 2-ilovaga muvofiq shakl boʻyicha tanlovda ishtirok etish uchun ariza; adabiy ssenariyning bosma va elektron variantlari; kinoloyiha annotatsiyasining bosma hamda elektron variantlari; ushbu Nizomga 3-ilovaga muvofiq shakl boʻyicha film ishlab chiqarish uchun sarflanadigan mablagʻ boʻyicha hisob-kitoblar; tanlangan ijodiy-texnik guruh tarkibi va ular haqida qisqacha maʼlumot; kinoloyihaning asosiy personajlari rollari uchun moʻljaldagi aktyorlar va ular haqida qisqacha maʼlumot; kinoloyihaning dekoratsiyasi va liboslarining eskizlari (zarurat boʻlganda); kinoloyihaning texnik-iqtisodiy asoslari; kinoloyihaning tijorat samaradorligi. v) hujjatli filmlar uchun: ushbu Nizomga 2-ilovaga muvofiq shakl boʻyicha tanlovda ishtirok etish uchun ariza; adabiy ssenariyning bosma va elektron variantlari; kinoloyiha annotatsiyasining bosma hamda elektron variantlari; ushbu Nizomga 3-ilovaga muvofiq shakl boʻyicha film ishlab chiqarish uchun sarflanadigan mablagʻ boʻyicha hisob-kitoblar; tanlangan ijodiy-texnik guruh tarkibi va ular haqida qisqacha maʼlumot; kinoloyihaning dekoratsiyasi va liboslari eskizlari (zarurat boʻlganda); kinoloyihaning texnik-iqtisodiy asoslari; kinoloyihaning tijorat samaradorligi. g) animatsion (multiplikatsion) filmlar uchun: ushbu Nizomga 2-ilovaga muvofiq shakl boʻyicha tanlovda ishtirok etish uchun ariza; adabiy ssenariyning bosma va elektron variantlari; ushbu Nizomga 3-ilovaga muvofiq shakl boʻyicha film ishlab chiqarish uchun sarflanadigan mablagʻ boʻyicha hisob-kitoblar; tanlangan ijodiy-texnik guruh tarkibi va ular haqida qisqacha maʼlumot; multfilm asosiy personajlarining eskizlari; kinoloyihaning texnik-iqtisodiy asoslari; kinoloyihaning tijorat samaradorligi. 27. Ishtirokchi, film ishlab chiqarishni zimmasiga olgan yuridik shaxs(lar) faoliyatiga oid quyidagi hujjatlarni taqdim qiladi: oxirgi 2 yilda ishlab chiqargan filmlari (kinomahsulotlari) haqida maʼlumot; oxirgi 2 yillik moliyaviy natijalar toʻgʻrisidagi tasdiqlangan maʼlumotnoma (hisobot); ishtirokchining kinoloyihada oʻz mablagʻlari hisobidan bajaradigan ishlari hajmiga (foizda) tegishli mablagʻlarning mavjudligini tasdiqlovchi hujjat; homiylar va investor (sarmoyador)lar bilan tuzilgan shartnomalar nusxasi yoki investorning kafolat xati (ariza beruvchilar tomonidan qisman moliyalashtiriladigan loyihalar boʻyicha); ariza beruvchilarning vakolatlarini tasdiqlovchi hujjat (vakil ishtirok etgan holatlarda). 28. Ishtirokchi tanlovda ishtirok etish uchun taqdim qilinadigan materiallarga nisbatan qonun hujjatlarida belgilangan tartibda mulkiy (nomulkiy) huquqlarga ega boʻlishi shart. 29. Materiallar davlat tilida, oʻzbek tili imlo qoidalariga amal qilgan holda tayyorlanadi. 30. Adabiy ssenariy A4 formatdagi, varaqning bir tarafiga yozilgan qogʻozda taqdim qilinadi. Matn yozishda qoida tariqasida, Microsoft Word redaktoridan va quyidagi parametrlardan foydalaniladi: varaqning chap hoshiyasi 30 mm, oʻng hoshiyasi 15 mm, yuqori va past hoshiyasi 20 mm; Times New Roman shrifti va ssenariyning hajmidan kelib chiqib 14 oʻlchamli shrift, qatorlararo intervalsiz. Bir seriyali toʻliq metrajli badiiy va badiiy-publitsistik film uchun taqdim etiladigan ssenariyning hajmi 40 betdan kam boʻlmasligi hamda 60 betdan oshmasligi shart. Katta tarixiy mavzularda va boshqa maxsus buyurtma asosida suratga olish moʻljallangan filmlar uchun belgilangan hajmdan 25 foiz koʻproq hajmga ega boʻlgan ssenariyga ruxsat beriladi. 31. Taqdim qilinadigan adabiy ssenariy 2 (ikki) nusxada taqdim qilinadi. Taqdim qilingan ssenariyning har bir nusxasi tikilgan, varaqlari raqamlangan boʻlishi va muallifning imzosi va ishtirokchining muhri bilan tasdiqlangan (agar mavjud boʻlsa) boʻlishi lozim. Elektron koʻrinishdagi adabiy ssenariy raqamli elektron tashuvchi vositalarda, pdf formatida ham taqdim qilinishi mumkin. 32. Ishtirokchilarning takliflari tanlovni tashkil etish va oʻtkazishga masʼul shaxs tomonidan roʻyxatga olish kitobida topshiruvchi va qabul qiluvchi shaxslar imzosi bilan, aniq sana va vaqtni qayd etgan holda qabul qilinadi. Roʻyxatga olish kitobi tikilgan, raqamlangan va muhrlangan boʻlishi kerak. 33. Ishtirokchi taqdim etilgan takliflarni berish muddati tugaguniga uch kun qolganga qadar berilgan taklifni chaqirib olishga yoki unga oʻzgartishlar kiritishga haqli. 34. Tanlovda quyidagi mezonlarga muvofiq boʻlgan ishtirokchilar qatnasha oladi: shartnomani bajarish uchun zarur texnik, moliyaviy, moddiy, kadrlar resurslarining hamda boshqa resurslarning mavjudligi; shartnoma tuzish uchun qonuniy huquqqa egalik; soliqlar va boshqa majburiy toʻlovlarni toʻlash boʻyicha qarzdorlikning mavjud emasligi; oʻziga nisbatan joriy etilgan toʻlovga qobiliyatsizlik tartib-taomillarining mavjud emasligi; “Davlat xaridlari toʻgʻrisida”gi Oʻzbekiston Respublikasining Qonunida belgilangan insofsiz ijrochilarning yagona reyestrida qayd etilmaganligi. 35. Tanlov hujjatlarining shartlari oʻzgartirilgan holda takroran tanlov oʻtkazish tanlov komissiyasi qarori asosida buyurtmachi tomonidan amalga oshiriladi. 36. Kinoloyihaga nisbatan baholash shartlari, mezonlari va talablarni oʻzgartirish zarurati paydo boʻlganda, tanlov komissiyasi asoslantirilgan qaror qabul qiladi. 37. Ishtirokchi taqdim etilayotgan axborot va hujjatlarning haqiqiyligi va toʻgʻriligi uchun javobgar hisoblanadi. 38. Ishtirokchi har bir lot uchun faqat bitta taklif berishga haqli. 39. Tanlovga takliflarni qabul qilish ommaviy axborot vositalari va maxsus axborot portalida chop etilgan eʼlonda koʻrsatilgan muddat kelishi bilan tugatiladi. Agar takliflar berish muddati tugagan paytda tanlov komissiyasi tomonidan ishtirokchilardan tanlov hujjatlarida koʻrsatilgan talablarga mos keladigan kamida ikkita taklif olingan boʻlsa, tanlov oʻtkazilgan deb topiladi. Tanlovda bitta ishtirokchi qatnashgan yoki birorta ishtirokchi qatnashmagan taqdirda tanlov oʻtkazilmagan deb topiladi. Bunday holatda davlat buyurtmachisi xarid qilish tartib-taomilini ayni oʻsha shartlarda hamda film (kinomahsulot)ga doir ayni oʻsha mezonlarga va talablarga muvofiq takroran amalga oshiradi. 40. Ishtirokchilar bergan takliflar Ishchi organ tomonidan belgilangan tartibda rasmiylashtirilgani nuqtai nazardan eʼlonda koʻrsatilgan takliflarni berish muddati tugaydigan sanadan boshlab besh ish kuni davomida koʻrib chiqiladi. Belgilangan tartib boʻyicha rasmiylashtirilgan takliflar tanlov komissiyasi aʼzolariga tanishish hamda tegishli xulosa va tavsiyalar tayyorlash uchun yuboriladi. 41. Baholash paytida tanlov komissiyasi ishtirokchilardan takliflari boʻyicha tushuntirishlar soʻrashga haqli. 42. Tanlov hujjatlarida va taklifda koʻrsatilgan mezonlar asosida shartnomani bajarishning eng yaxshi shartlarini taklif qilgan ishtirokchi gʻolib deb topiladi. Tanlov komissiyasi muayyan bir lot boʻyicha talabgor boʻlgan ishtirokchilar takliflarini bitta yigʻilishda koʻrib chiqadi hamda gʻolib ishtirokchi va gʻoliblik uchun zaxira ishtirokchini belgilaydi. Talabgor ishtirokchilar orasidan ushbu lot boʻyicha gʻolib deb topilgan ishtirokchi tomonidan taklif qilingan shartlarga nisbatan keyingi oʻrinda shartnomani bajarishning yaxshi shartlarini taklif qilgan ishtirokchi tanlov komissiyasi qaroriga koʻra gʻoliblik uchun zaxira ishtirokchi etib belgilanadi. 43. Quyidagi alohida holatlarda tanlov komissiyasi: kinoloyiha uchun asos boʻlgan adabiy ssenariyni qayta ishlash zarurati boʻlsa; kinoloyihaning texnik-iqtisodiy asoslari belgilangan budjet hajmidan koʻp boʻlsa; adabiy ssenariyning mazmun-mohiyati Agentlik tomonidan eʼlon qilingan ustuvor mavzularga mos kelmagan boʻlsa; kinoloyihani oʻrganib chiqish mezonlariga mos kelmaydigan holatlar aniqlansa, ishtirokchilardan tushgan takliflarni koʻrib chiqmaydi. 44. Takliflarni koʻrib chiqish va baholash natijalari boʻyicha tanlov komissiyasining qarori bayonnoma bilan rasmiylashtiriladi hamda tanlov komissiyasi aʼzolari tomonidan imzolanadi va tanlov komissiyasi raisi tomonidan tasdiqlanadi. Bayonnomadan koʻchirma u imzolangan kundan eʼtiboran uch kundan kechiktirmasdan ishtirokchilarga yuboriladi. 45. Takliflarni koʻrib chiqish va baholash bayonnomasida quyidagi axborotlar boʻlishi kerak: tanlov takliflari koʻrib chiqiladigan hamda baholanadigan sana va vaqt; tanlov komissiyasi aʼzolarining va ishtirokchilar vakolatli vakillarining tarkibi; takliflari koʻrib chiqilgan ishtirokchilar; takliflari rad etilgan hamda rad etishning aniq sabablari koʻrsatilgan ishtirokchilar; tanlov gʻolibi toʻgʻrisida qabul qilingan qaror; tanlov gʻolibining nomi, turgan joyi (pochta manzili); komissiya qarori ustidan shikoyat qilish tartibi. 46. Buyurtmachi gʻolib boʻlgan taklif akseptiga qadar istalgan vaqtda tanlovni bekor qilish huquqiga ega. Tanlov bekor qilingan taqdirda buyurtmachi maxsus axborot portalida mazkur qarorning asoslantirilgan sabablarini eʼlon qiladi. Buyurtmachi tanlov bekor qilinganligi uchun javobgar boʻlmaydi, tanlov buyurtmachining gʻayriqonuniy harakatlari (harakatsizligi) oqibatida bekor qilingan hollar bundan mustasno. 47. Buyurtmachi oʻtkazilgan tanlov yakunlari boʻyicha gʻolib boʻlgan taklifning aksepti toʻgʻrisida bir ish kuni ichida qaror qabul qiladi. 48. Gʻolib boʻlgan taklifning aksepti quyidagi hollarda amalga oshirilishi mumkin, agar: davlat xaridlari bekor qilinmagan boʻlsa; gʻolib boʻlgan taklifni yuborgan ishtirokchi chetlatilmagan boʻlsa; xarid qilish tartib-taomili buzilmagan boʻlsa. 49. Tanlov natijalari boʻyicha shartnoma tanlov hujjatlarida va oʻzi bilan shartnoma tuzilayotgan ishtirokchi tomonidan berilgan taklifda koʻrsatilgan shartlar asosida gʻolib aniqlangan vaqtdan eʼtiboran oʻn kundan kechiktirilmagan muddatda tuziladi. Shartnoma tuzish uchun belgilangan oʻn kun muddat davomida tanlov natijalari boʻyicha aniqlangan film (kinomahsulotlar)ning rejissorlik ssenariysi va ularni yaratish bilan bogʻliq xarajatlar smetasi tayyorlanadi, koʻrib chiqiladi va tasdiqlanadi. Mazkur Nizomning 15 — 21 bandlarida belgilangan tartibda 2-marta (takroran) eʼlon berilgan taqdirda ham faqat bitta ishtirokchi qatnashgan boʻlsa, tanlov komissiyasining qaroriga asosan davlat buyurtmachisi ishtirokchi bilan toʻgʻridan toʻgʻri shartnoma tuzishi mumkin. 50. Tanlov natijalari toʻgʻrisidagi axborot buyurtmachi tomonidan ommaviy axborot vositalari hamda maxsus axborot portalida eʼlon qilinadi va buyurtmachilar bilan tuzilgan shartnomalar reyestriga kiritiladi. 51. Tanlov gʻolibi tanlov shartlari asosida shartnoma tuzishdan bosh tortgan hollarda, shartnoma tuzish huquqi gʻoliblik uchun zaxira ishtirokchiga oʻtadi. Bunda gʻoliblik uchun zaxira ishtirokchisi tanlov gʻolibi taklif qilgan qiymatda shartnoma tuzishi yoki shartnoma tuzishdan bosh tortishi mumkin. 52. Ishtirokchilar tanlov shartlari va tanlovni oʻtkazish tartib-taomillari buzilgan holatlarda tanlov natijalari ustidan belgilangan tartibda shikoyat qilishlari mumkin. 53. Tanlovda gʻolib deb topilgan ishtirokchi filmi (kinomahsuloti)ning rejissorlik ssenariysi va ularni yaratish bilan bogʻliq xarajatlar smetasi (keyingi oʻrinlarda Rejissyorlik xarajatlar smetasi deb ataladi) tanlov komissiyasi qoshidagi Ishchi guruh tomonidan belgilangan talablar asosida koʻrib chiqiladi. Ishchi guruh tarkibi Agentlikning masʼul xodimlaridan iborat tarkibda shakllantiriladi. Zarur hollarda, Ishchi guruh tarkibiga sohadagi yetuk mutaxassis va ekspertlar (shu jumladan, xalqaro) kiritilishi mumkin. 54. Gʻolib deb topilgan ishtirokchi filmi (kinomahsuloti)ning rejissorlik xarajatlar smetasi ishtirokchi gʻolib deb topilgan kundan eʼtiboran oʻn ish kuni davomida ishtirokchi tomonidan tayyorlanadi va koʻrib chiqish uchun Ishchi guruhga asoslangan hisob-kitoblar va tegishli maʼlumotlar bilan birgalikda taqdim etiladi. Ishchi guruh gʻolib ishtirokchi tomonidan taqdim etilgan rejissorlik xarajatlar smetasini u taqdim etilgan sanadan boshlab oʻn ish kuni mobaynida belgilangan tartibda koʻrib chiqadi. Taqdim etilgan rejissorlik xarajatlar smetasi amaldagi normativ-xuquqiy hujjatlarga mos kelmagan hollarda, Ishchi guruh ushbu hujjatni koʻrib chiqishni rad etadi va yozma ravishda qaytaradi. Bunda qaytarilgan rejissorlik xarajatlar smetasini gʻolib ishtirokchi amaldagi normativ-xuquqiy hujjatlarga qatʼiy amal qilgan holda hamda ushbu maqsadlar uchun ajratilgan mablagʻlar doirasida qayta tayyorlab, tasdiqlangan holda Ishchi guruhga qayta kiritadi. Ishchi guruh qayta kiritilgan rejissorlik xarajatlar smetasini oʻrganib chiqib, asoslangan hisob-kitoblar va tegishli maʼlumotlar bilan birgalikda tasdiqlash uchun Tanlov komissiyasiga taqdim etadi. Tanlov komissiyasi ishchi guruh tomonidan taqdim etilgan kinoloyiha rejissorlik xarajatlar smetasini mavjud normativ-huquqiy hujjatlarga muvofiqligini koʻrib chiqadi va ovoz berish natijalariga koʻra tasdiqlaydi. 55. Gʻolib deb topilgan ishtirokchi film ishlab chiqarishning rejissorlik davrida filmning rejissorlik ssenariysi, shuningdek umumiy xarajatlar smetasini tayyorlaydi hamda ularni asoslangan hisob-kitoblar va tegishli maʼlumotlar bilan birgalikda Ishchi guruhga taqdim etadi. Ishchi guruh filmning rejissorlik ssenariysi hamda umumiy xarajatlar smetasining muvofiqligini va asoslanganligini oʻrganib chiqadi. Ishchi guruh tomonidan ijobiy xulosa berilgan rejissorlik ssenariysi hamda umumiy xarajatlar smetasi Tanlov komissiyasiga taqdim etiladi. 56. Tanlov komissiyasi rejissorlik ssenariysini muhokama qiladi va unga ijobiy xulosa berganidan soʻng ushbu rejissorlik ssenariysi asosida tayyorlangan sarf-xarajatlar smetasini oʻrganib chiqadi va belgilangan tartibda tasdiqlaydi. 57. Davlat xaridlarini rasmiylashtirish, tuzilgan shartnomalar boʻyicha hisob-kitob qilish, shartnomaviy majburiyatlar bajarilishini monitoring qilish va shikoyatlarni, nizo va kelishmovchiliklarni koʻrib chiqish qonun hujjatlariga muvofiq amalga oshiriladi. 58. Xarid qilish tartib-taomili natijasi boʻyicha tuzilgan shartnomaga qoʻshimcha kelishuv uning muhim shartlarini oʻzgartirmasa, qonun hujjatlarida belgilangan tartibda tuzilishi mumkin. 59. Buyurtmachi tomonidan xarid qilish tartib-taomiliga oid barcha hujjatlar, videoyozuvlar qonun hujjatlarida belgilangan muddatlarda saqlanishi lozim. 60. Davlat buyurtmasi asosida film (kinomahsulot)larni ishlab chiqarish ushbu maqsadlarga ajratilgan mablagʻlar doirasida amalga oshirilishi shart. 61. Mazkur Nizom talablari buzilishida aybdor boʻlgan shaxslar qonun hujjatlarida belgilangan tartibda javobgar boʻladi. T/r Ishlarning nomlanishi Oylar 1. Tayyorgarlik davri 2. Konservatsiya (vaziyat taqozo qilgan hollarda) 3. Tasvirga olish davri 4. Montaj-ranglash davri 5. Film birlamchi materiallarini tayyorlash va topshirish davri Jami: 1. Ushbu Nizom xalqaro kinofestivallar va kinobozorlarga (keyingi oʻrinlarda xalqaro kinotadbirlar deb ataladi) yuborish uchun eng yaxshi milliy va hamkorlikdagi filmlarni koʻrib chiqish va saralash tartibini belgilaydi. 2. Ushbu Nizomda quyidagi asosiy tushunchalardan foydalaniladi: xalqaro kinofestival — sovrinlar (gran-pri, tomoshabinlar eʼtirofi va boshqalar) bilan taqdirlash uchun filmlar tanlovi oʻtkaziladigan va ularni ommaviy targʻib qilishga qaratilgan xalqaro filmlar festivali; xalqaro kinobozor — filmlarning xalqaro kinoprokatini amalga oshirish uchun sotish, shuningdek, hamkorlikda filmlar ishlab chiqarish, kinokompaniyalar va prodyuserlarning u yoki bu mamlakat hududida filmlarni tasvirga olish masalalari koʻrib chiqiladigan xalqaro filmlar bozori; milliy film — Oʻzbekiston Respublikasining kinokompaniyalari tomonidan ishlab chiqarilgan, ommaviy namoyish qilishga moʻljallangan audiovizual asar (badiiy toʻliq metrajli, badiiy qisqa metrajli, hujjatli-xronikal va animatsion filmlar); hamkorlikdagi film — Oʻzbekiston Respublikasining kinokompaniyalari tomonidan xorijiy kinokompaniyalar yoki prodyuserlar bilan birgalikda ijodiy, texnik va moliyaviy hissa qoʻshish yoʻli bilan ishlab chiqarilgan film; davlat ijtimoiy granti — Oʻzbekiston Respublikasining Davlat budjetidan filmlar yaratish uchun yoʻnaltiriladigan va qonun hujjatlarida taqiqlanmagan boshqa manbalardan olinadigan mablagʻlar hisobiga tanlovlar asosida milliy filmlar ishlab chiqarishga maqsadli ajratiladigan mablagʻlar. 3. Davlat ijtimoiy granti asosida Oʻzbekiston Respublikasi Davlat budjeti va “Oʻzbekkino” Milliy agentligi huzuridagi Milliy kinematografiyani rivojlantirish jamgʻarmasi mablagʻlari hisobiga ishlab chiqarilgan milliy filmlarni xalqaro kinotadbirlarga yuborish boʻyicha eng yaxshi milliy va hamkorlikdagi filmlarni saralash “Oʻzbekkino” Milliy agentligi (keyingi oʻrinlarda Agentlik deb ataladi) tomonidan amalga oshiriladi. 4. Davlat ijtimoiy granti asosida Oʻzbekiston Respublikasi Davlat budjeti va Agentlik huzuridagi Milliy kinematografiyani rivojlantirish jamgʻarmasi mablagʻlari hisobiga Oʻzbekiston Respublikasining kinokompaniyalari tomonidan xorijiy kinokompaniyalar bilan birgalikda ishlab chiqarilgan hamkorlikdagi filmlarni xalqaro kinotadbirlarga yuborish yuzasidan oʻzaro kelishilgan shartnomalarda boshqacha tartib nazarda tutilmagan boʻlsa, hamkorlikdagi filmlarni xalqaro kinotadbirlarga yuborish mazkur Nizom talablariga asosan Agentlik tomonidan amalga oshiriladi. 5. Ushbu Nizomning 3-bandida nazarda tutilgan manbalardan tashqari boshqa mablagʻlar hisobiga ishlab chiqarilgan milliy filmlarni xalqaro kinotadbirlarga yuborishga tavsiya etish, ushbu filmlarga nisbatan huquq egasi yoki huquq egasining vakili boʻlgan yuridik yoki jismoniy shaxslar (keyingi oʻrinlarda ariza beruvchi deb ataladi) tomonidan yoxud ularning arizalariga asosan Agentlik tomonidan amalga oshirilishi mumkin. 6. Vazirlar Mahkamasining 2018-yil 14-dekabrdagi 1012-son qarori bilan tasdiqlangan Filmning ommaviy namoyishini amalga oshirish uchun bir martalik ruxsatnoma berish tartibi toʻgʻrisidagi nizomga muvofiq ruxsatnomasi boʻlmagan milliy va hamkorlikdagi filmlar (keyingi oʻrinlarda filmlar deb ataladi) xalqaro kinotadbirlarga yuborilishi mumkin emas. 7. Xalqaro kinofestivallar va kinobozorlarga yuborish uchun eng yaxshi milliy hamda hamkorlikdagi filmlarni koʻrib chiqish va tanlash ilovadagi sxemaga muvofiq amalga oshiriladi. 8. Milliy filmlarni xalqaro kinotadbirlarga yuborish uchun ariza beruvchi Agentlikka quyidagi hujjatlar va materiallarni taqdim etadi: milliy filmlarni xalqaro kinotadbirlarga yuborish toʻgʻrisida ariza; ariza beruvchining qonun hujjatlarida nazarda tutilgan asoslarga muvofiq filmdan foydalanish huquqini tasdiqlovchi hujjatlar nusxasi; filmning qisqacha annotatsiyasi; film mualliflari toʻgʻrisidagi maʼlumot; film yozilgan elektron axborot tashuvchilar. 9. Ariza beruvchidan ushbu Nizomning 8-bandida nazarda tutilmagan boshqa hujjatlarning taqdim etishni talab qilishga yoʻl qoʻyilmaydi. 10. Milliy filmlarni xalqaro kinotadbirlarga yuborish uchun zarur boʻlgan hujjatlar ariza beruvchi Agentlikka bevosita berishi, shuningdek, bu boradagi vakolatni oʻz vakiliga berishi yoxud murojaatni pochta aloqasi vositalari orqali yoki elektron shaklda yuborishi mumkin. 11. Ariza beruvchi tomonidan milliy filmlarni xalqaro kinotadbirlarga yuborish uchun Agentlikka taqdim etilgan hujjatlar va materiallar qaytarilmaydi. 12. Xalqaro kinotadbirlarga yuborish uchun filmlarni koʻrib chiqish va ularning eng yaxshilarini saralash uchun jamoatchilik asosida Agentlik huzurida Festival guruhi tashkil etiladi. Festival guruhi kamida yetti nafar aʼzodan iborat tarkibda Agentlik rahbari tomonidan tasdiqlanadi. Festival guruhining tarkibiga Agenlik mutaxassislari, “Respublika kinoprokat markazi” davlat unitar korxonasi va kinematografiya sohasidagi nodavlat notijorat tashkilotlari vakillari, kinoshunoslar va kinotanqidchilar kiritilishi mumkin. Zarurat boʻlgan hollarda, Festival guruhi ishiga boshqa mutaxassislar va ekspertlar jalb etiladi. Festival guruhining tarkibiga kiritilgan Agentlik mutaxassislari, “Respublika kinoprokat markazi” davlat unitar korxonasi vakilliri soni 4 nafardan oshmasligi lozim. 13. Festival guruhiga Agentlik rahbarining birinchi oʻrinbosari raislik qiladi. Festival guruhi raisi uzrli sabablarga koʻra ishtirok etolmagan holatlarda, yigʻilishni u vakolat bergan guruh aʼzolaridan biri boshqaradi. Festival guruhi aʼzolarining uchdan ikki qismi ishtirok etgan taqdirda vakolatli hisoblanadi. 14. Davlat ijtimoiy granti asosida Oʻzbekiston Respublikasi Davlat budjeti va “Oʻzbekkino” Milliy agentligi huzuridagi Milliy kinematografiyani rivojlantirish jamgʻarmasi mablagʻlaridan tashqari boshqa mablagʻlar hisobiga ishlab chiqarilgan milliy filmlar huquq egasi tomonidan xalqaro kinotadbirlarga (kinoprokatga) olib chiqiladi. 15. Festival guruhi quyidagi vazifalarni bajaradi: har yili 15-dekabrga qadar keyingi yilda oʻtkaziladigan xalqaro kinotadbirlarni oʻrganib chiqadi va ulardan ishtirok etish maqsadga muvofiq deb hisoblanganlarning roʻyxatini shakllantiradi va tasdiqlash uchun Agentlik rahbariga kiritadi; xalqaro kinotadbirlarning turi (toʻliq metrajli, qisqa metrajli va animatsion filmlar festivali) yoki ixtisosligidan (inson huquqlari toʻgʻrisidagi, ayollar, yoshlar va boshqalar toʻgʻrisidagi filmlar) kelib chiqib xalqaro kinotadbirlarga mos keladigan filmlarni saralaydi; saralangan filmlarni koʻrib chiqadi va ularni xalqaro kinotadbirlarga yuborish yoxud yubormaslik toʻgʻrisida tavsiyaviy xulosa tayyorlaydi. Festival guruhi oʻz faoliyatini xalqaro kinofestivallar va kinobozorlarga eng yaxshi milliy va hamkorlikdagi filmlarni yuborishga har tomonlama amaliy yordam berish nuqtai nazardan tashkil etishi va olib borishi shart. 16. Festival guruhi aʼzolari filmlar boʻyicha muhokamada qatnashish, zarurat tugʻilganda ekspert sifatida fikr va mulohazalarini taqdim etish hamda qaror qabul qilish jarayonida ovoz berish huquqiga ega. 17. Ariza beruvchilar tomonidan taqdim etilgan hujjatlar va materiallarni koʻrib chiqish va milliy filmlarni xalqaro kinotadbirlarga yuborishga tavsiya etish yoki tavsiya etishni rad etish toʻgʻrisidagi qaror qabul qilish ariza beruvchidan ariza qabul qilingan sanadan boshlab oʻn besh ish kunidan ortiq boʻlmagan muddatda qabul qilinadi. 18. Festival guruhining filmlarni xalqaro kinotadbirlarga yuborishga tavsiya etish yoki tavsiya etishni rad etish toʻgʻrisidagi qarori ularning ochiq ovoz berishi yoʻli bilan qabul qilinadi. Festival guruhining har bir aʼzosi bitta ovoz berish huquqiga ega. Ovoz berish jarayonida tarafdorlar va qarshilar soni teng boʻlgan taqdirda, Festival guruhi raisining ovozi hal qiluvchi hisoblanadi. 19. Festival guruhi filmlarni koʻrib chiqishda quyidagilarga eʼtibor qaratadi: a) milliy va hamkorlikdagi filmning mazmuni boʻyicha: badiiy sifati va sujetning qiziqarliligi; umuminsoniy qadriyatlarning targʻib qilinganligi; Oʻzbekiston Respublikasi xalqining tarixi, madaniyati, anʼanalari va urf-odatlari haqqoniy yoritilganligi; Oʻzbekistonning oʻziga xos ijobiy nufuzi koʻrsatib berilganligi; b) milliy va hamkorlikdagi filmga qoʻyiladigan texnik talablar boʻyicha: DCP, HD fayl, Blu-ray formatdagi video boʻlishi; namoyish uchun 16:9, 4:3 formatda tayyorlanganligi; stereo, mono va dolby formatdagi ovozga egaligi; ingliz tilida subtitr qilingan boʻlishi shart. 20. Taqdim etilgan hujjatlarni koʻrib chiqish natijasi boʻyicha Festival guruhi tavsiyasi asosida Agentlik milliy filmlarni xalqaro kinotadbirlarga yuborishga tavsiya etish yoki tavsiya etishni rad etish toʻgʻrisida qaror qabul qiladi. 21. Agentlik tegishli qaror qabul qilingan sanadan eʼtiboran uch ish kunidan kechiktirmay ariza beruvchiga milliy filmni xalqaro kinotadbirlarga yuborishga tavsiya etilganligi yoki tavsiya etish rad etilganligi toʻgʻrisida uni yozma shaklda, shu jumladan axborot tizimi orqali elektron pochta aloqasi vositasida xabardor qilishi shart. Ariza beruvchiga milliy filmni xalqaro kinotadbirlarga yuborishga rad etish sabablari, qonun hujjatlarining aniq normalari va ariza beruvchi mazkur sabablarni bartaraf etib, hujjatlarni takroran koʻrib chiqish uchun taqdim etishi koʻrsatilgan holda xabarnoma yuboriladi. 22. Milliy va hamkorlikdagi filmlar quyidagi hollarda: milliy, irqiy, etnik yoki diniy adovatni targʻib qiluvchi; fuqarolarning milliy mansubligi, diniy eʼtiqodlari munosabati bilan ularning qadr-qimmatini kamsituvchi, haqorat qiluvchi yoki axloq normalariga va milliy mentalitetga zid boʻlgan; Oʻzbekiston Respublikasi xalqining tarixi, madaniyati, anʼanalari va urf-odatlarini notoʻgʻri yoki buzib aks ettiruvchi; boshqa xalqlarning madaniy-tarixiy qadriyatlariga, maʼnaviy-axloqiy asoslariga va boshqa manfaatlariga daxl qiluvchi; ekstremizm va terrorizm gʻoyalarini, zoʻravonlik va shafqatsizlikni targʻib qiluvchi; Oʻzbekiston Respublikasi qonun hujjatlariga muvofiq jinoiy yoki boshqa javobgarlikka olib keluvchi pornografik va boshqa xususiyatga ega boʻlgan sahnalar mavjud boʻlgan filmlarni xalqaro kinotadbirlarga yuborishga tavsiya etish rad etiladi. 23. Ariza beruvchi filmlarni xalqaro kinotadbirlarga yuborishga tavsiya etish rad etilganligi, shuningdek, Agentlik mansabdor shaxsining harakati (harakatsizligi) ustidan belgilangan tartibda shikoyat qilish huquqiga ega. 24. Festival guruhi tomonidan saralanib, xalqaro kinotadbirlarga yuborish uchun tavsiya etilgan filmlar va ularning materiallarini tayyorlash Agentlik masʼul xodimlari va Agentlik tizimidagi “Respublika kinoprokat markazi” davlat unitar korxonasi (keyingi oʻrinlarda Markaz deb ataladi) tomonidan amalga oshiriladi. 25. “Respublika kinofondi” davlat unitar korxonasi saqlov fondida saqlanayotgan filmlarni yoki ularning materiallarini xalqaro kinobozorlarga yuborishga tayyorlash uchun Markaz ixtiyoriga bepul beradi. 26. Markaz va boshqa tashkilotlar: xalqaro kinobozorlarga yuborish uchun tavsiya etilgan filmlarni jahon standarti talablariga muvofiq tayyorlanishini taʼminlaydi; filmlarning reklama materiallari (treyler, tizer, poster, flayer va boshqalar)ni tayyorlaydi; filmlarni xalqaro kinobozorlarda sotish, shuningdek, xorijiy filmlarni Oʻzbekiston Respublikasi hududidagi kinoprokatini amalga oshirish uchun sotib olish boʻyicha chet el tashkilotlari va kinokompaniyalari bilan muzokaralar oʻtkazadi, shartnomalar tuzadi. 27. Xalqaro kinobozorlarga taqdim etilgan filmlarni olib borish va ularni sotish, xorijiy filmlarning mamlakatimizdagi kinoprokatini tashkil etish Markaz va boshqa tashkilotlar tomonidan amalga oshirilishi mumkin. 28. Xalqaro kinofestivallarning asosiy dasturiga kiritilgan filmlarning taqdimotida ishtirok etuvchilar tarkibi Agentlik tomonidan shakllantiriladi, Xalqaro kinofestivallar tashkilotchilari tomonidan taklif etilgan ishtirokchilar mustasno. 29. Eng yaxshi mahalliy kino mahsulotlarining xalqaro kinofestivallarda, shuningdek, jahonning yirik nufuzli kinobozorlarida namoyish etilishini taʼminlash Agentlik huzuridagi Milliy kinematografiyani rivojlantirish jamgʻarmasi mablagʻlari, Davlat budjetidan ushbu maqsadlar uchun ajratilgan budjet mablagʻlari va homiylar mablagʻlari hisobidan amalga oshiriladi. 30. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javobgar boʻladi. 31. Mazkur Nizom talablariga rioya etilishi Agentlik tomonidan belgilangan tartibda nazorat qiladi. 1. Ushbu Nizom Davlat ijtimoiy granti asosida Oʻzbekiston Respublikasi Davlat budjeti va “Oʻzbekkino” Milliy agentligi huzuridagi Milliy kinematografiyani rivojlantirish jamgʻarmasi (keyingi oʻrinlarda Jamgʻarma deb ataladi) mablagʻlari hisobiga ishlab chiqarilgan va xorijdan olib kiriladigan filmlarning Oʻzbekiston Respublikasi hududidagi distributsiyasini amalga oshirish tartibini belgilaydi. 2. Ushbu Nizomda quyidagi asosiy tushunchalardan foydalaniladi: distribyuterlik faoliyati — filmlarni respublika kinoprokat tarmogʻidagi kinoteatrlarda hamda boshqa joy va obyektlarda namoyish etish uchun har qanday usul va vositalarda yetkazish; dublyaj — filmning ovozli nutq qismini asl tildan boshqa tilga tarjima qilish orqali almashtirish; kinoprokat — filmlarning asl nusxasini yoki nusxalarini daromad olish maqsadida vaqtinchalik namoyish etish uchun berish; kinoteatr — filmning ommaviy namoyishi uchun kinotexnologik uskunalar bilan jihozlangan bino yoki uning bir qismi; piar-kampaniya — filmga nisbatan jamoatchilikning ijobiy fikri va qiziqishlarini ommaviy axborot vositalari orqali shakllantirishga qaratilgan turli tadbirlar; repertuar reja — respublika kinoprokat tarmogʻidagi kinoteatrlarda maʼlum bir davrda namoyish etilishi belgilangan filmlarning tasdiqlangan roʻyxati; respublika kinoprokat tarmogʻi — “Respublika kinoprokat markazi” davlat unitar korxonasi bazasidagi “Oʻzbekkino” Milliy agentligi (keyingi oʻrinlarda Agentlik deb ataladi) tasarrufidagi davlat kinoteatrlari va ixtiyoriylik asosida kinoteatrlaridan tashkil topgan kinoteatrlar tarmogʻi; subtitr — asl tildagi yoki dublyaj qilingan filmdagi ovozli nutq matnini ketma-ketlikda boshqa tilda yozuvdagi tarjimasi; film — kinoteatr va kinozallarda ommaviy namoyish qilishga moʻljallangan audiovizual asar, televideniyeda namoyish qilishga moʻljallangan telefilm yoki teleserial bundan mustasno. 3. “Respublika kinoprokat markazi” davlat unitar korxonasi, uning Toshkent shahar va viloyatlardagi filiallari (keyingi oʻrinlarda Markaz deb ataladi) davlat ijtimoiy granti asosida Oʻzbekiston Respublikasi Davlat budjeti va Jamgʻarma mablagʻlari hisobiga ishlab chiqarilgan hamda xorijdan olib kiriladigan filmlarning kinoprokati boʻyicha distribyuterlik faoliyatini amalga oshiruvchi vakolatli tashkilot hisoblanadi. Tadbirkorlik subyektlari distribyuterlik faoliyatini qonun hujjatlariga muvofiq amalga oshirish huquqiga ega. 4. Markaz tadbirkorlik faoliyati bilan shugʻullanuvchi yuridik va jismoniy shaxslar tomonidan ishlab chiqarilgan va xorijdan olib kiriladigan filmlarning respublika kinoprokat tarmogʻidagi kinoprokati boʻyicha distribyuterlik faoliyatini ular bilan tuziladigan shartnomalar asosida amalga oshirishi mumkin. 5. Markaz Vazirlar Mahkamasining 2018-yil 14-dekabrdagi 1012-son qarori bilan tasdiqlangan Filmning ommaviy namoyishini amalga oshirish uchun bir martalik ruxsatnoma berish tartibi toʻgʻrisidagi nizomga muvofiq beriladigan tegishli ruxsatnomaga ega filmlarning distributsiyasini amalga oshiradi. 6. Filmlar distributsiyasini markazlashgan holda va yagona repertuar reja asosida amalga oshirish maqsadida Markaz bazasidagi davlat kinoteatrlarining birlashishidan va xususiy kinoteatrlarning oʻzaro manfaatli shartlarga muvofiq ixtiyoriy qoʻshilishidan Respublika kinoprokat tarmogʻi tashkil etiladi. Vazirlar Mahkamasining “2018-2019-yillarda zamonaviy kinoteatrlar tarmogʻini barpo etish chora-tadbirlari toʻgʻrisida” 2018-yil 18-maydagi 372-son qaroriga muvofiq qurilgan kinoteatrlar Markaz bazasida tashkil etiladigan Respublika kinoprokat tarmogʻiga kiradi. 7. Respublika kinoprokat tarmogʻiga kirmaydigan, mulkchilik shaklidan qatʼiy nazar barcha kinoteatrlar filmlar namoyishini kinokompaniyalar, kinoprodyuserlar, distribyuterlar va filmga nisbatan boshqa huquq egalari bilan tuzilgan shartnomalar asosida mustaqil amalga oshiradi. 8. Respublika kinoprokat tarmogʻida davlat buyurtmasi boʻyicha ishlab chiqarilgan va xorijdan olib kiriladigan filmlar distributsiyasini amalga oshirish ilovadagi sxemaga muvofiq amalga oshiriladi. 9. Respublika kinoprokat tarmogʻidagi kinoteatrlarda namoyish etiladigan filmlar Markaz huzuridagi Metodik kengashning (keyingi oʻrinlarda Metodik kengash deb ataladi) tavsiyasi asosida shakllantiriladigan repertuar rejaga muvofiq amalga oshiriladi. 10. Respublika kinoprokat tarmogʻidagi kinoteatrlarda namoyish etiladigan filmlarning repertuar rejasi Agentlik bosh direktori bilan kelishilgan holda kinoprokati amalga oshiriladigan filmlar soniga qarab, har chorakda kamida 1-marta Metodik kengash tomonidan tasdiqlanadi. Zarurat boʻlganda, repertuar rejaga oʻzgartirish va qoʻshimchalar kiritilishi mumkin. 11. Metodik kengash Respublika kinoprokat tarmogʻidagi kinoteatrlarda namoyish etiladigan filmlarning repertuar rejadagi maqbul nisbatini belgilash va filmlarni professional baholash maqsadida tuziladi. Metodik kengashning tarkibi Markaz tavsiyasiga muvofiq Agentlik bosh direktori tomonidan tasdiqlanadi. 12. Metodik kengashning tarkibiga Markazning mutaxassislari, kinotanqidchilar, kinokompaniyalar, kinoteatrlar vakillari, distribyuterlar va mustaqil ekspertlar jalb etiladi. 13. Agentlik tizimidagi “Respublika kinofondi” davlat unitar korxonasining (keyingi oʻrinlarda Respublika kinofondi deb ataladi) saqlovida boʻlgan, davlat buyurtmasi asosida ishlab chiqarilgan filmlar nusxasi Markazning buyurtmasiga asosan Respublika kinoprokat tarmogʻida namoyish qilish uchun bepul beriladi. 14. Respublika kinofondi fond saqlovidagi filmlar kinoprokatini amalga oshirish maqsadida uchinchi shaxslarga berishi yoki kinoprokati davom etayotgan filmlarning Respublika kinofondida saqlanayotgan original axborot tashuvchilaridan koʻchirgan holda tarqatishi va (yoki) tijorat maqsadlarida boshqa har qanday usulda foydalanishi mumkin emas. 15. Markaz Respublika kinofondidan belgilangan tartibda qabul qilib olgan filmlar nusxasini repertuar rejada belgilangan sanalarda Respublika kinoprokat tarmogʻidagi kinoteatrlarga markazlashgan holda elektron axborot tashuvchilarda va (yoki) optik tolali aloqa liniyasi orqali raqamli formatda yetkazib beradi. 16. Markaz filmlar nusxasini Respublika kinoprokat tarmogʻiga kirmaydigan kinoteatrlar, telekanallar, kabel va sunʼiy yoʻldosh televideniyesi, Internet, ijtimoiy tarmoqlar, yoʻlovchi tashish transport vositalari va boshqa joy va obyektlarda namoyish etish uchun oʻzaro tuzilgan shartnomalarda nazarda tutilgan shaklda va vositalarda yetkazib berishi mumkin. 17. Markaz quyidagi huquqlarga ega: filmlar kinoprokati boʻyicha distribyuterlik faoliyatini erkin va teng huquqlilik asosida amalga oshirish; filmlar kinoprokatini amalga oshirish uchun yuridik va jismoniy shaxslar bilan distribyuterlik shartnomalari tuzish; kinoprokati amalga oshiriladigan filmlarning reklama materiallari (posterlari, TV-roliklari, tizerlari, treyleri va boshqa reklama mahsulotlari) tayyorlanishini tashkil qilish; filmlar kinoprokati boʻyicha distribyuterlik faoliyatini amalga oshirishda film materiallarida oʻzining ismi (nomi)ni koʻrsatish; filmga nisbatan huquq egalari yoki filmni prokatga berish huquqiga ega boʻlgan yuridik va jismoniy shaxslarga filmning ommaviy namoyishidan yigʻilgan mablagʻlar summasi toʻgʻrisida maʼlumot berish; kinoprokati amalga oshiriladigan xorijiy filmlarni oʻzbek tiliga, zarurat boʻlganda, Oʻzbekistonda yashayotgan boshqa tillarga dublyaj yoki subtitr qilish. Markaz qonun hujjatlarida va shartnomalarda nazarda tutilgan boshqa huquqlarga ham ega boʻlishi mumkin. 18. Markaz quyidagilarga majburdir: filmlar nusxasining yetarliligini va texnik sifatini taʼminlash; filmni uning ommaviy namoyishi oʻtkaziladigan kunga qadar ommaviy namoyish bilan shugʻullanuvchi yuridik va jismoniy shaxslarga yetkazib berish; kinoteatrlarda tomoshabinlar sonidan qatʼiy nazar, filmlarning belgilangan miqdor va seanslarda namoyish etilishini kuzatib borish; kinoprokati yakunlangan filmlar nusxalarini shartnomalarda nazarda tutilgan muddatlarda filmlarning huquqiy egasi yoki boshqa saqlovchilarga (arxiv fondlariga) qaytarilishini taʼminlash; distribyuterlik faoliyatini amalga oshirishda mualliflik huquqi va turdosh huquqlar toʻgʻrisidagi, bolalarni ularning sogʻligʻiga zarar yetkazuvchi axborotdan himoya qilish toʻgʻrisidagi va boshqa qonun hujjatlariga rioya etish; zoʻravonlik, pornografiyani targʻib qiluvchi, shuningdek, mamlakatda xavfsizlik va ijtimoiy-siyosiy barqarorlik, fuqarolar tinchligi, millatlararo va dinlararo totuvlikni hamda Oʻzbekiston haqida notoʻgʻri axborot tarqatishni va uning tarixiy, madaniy va maʼnaviy qadriyatlarini buzib koʻrsatuvchi filmlar tarqalishiga yoʻl qoʻymaslik. Markaz qonun hujjatlarida va oʻzlari tuzgan shartnomalarda nazarda tutilgan boshqa majburiyatlarga ham ega boʻlishi mumkin. 19. Markaz davlat ijtimoiy granti asosida Oʻzbekiston Respublikasi Davlat budjeti va Jamgʻarma mablagʻlari hisobiga ishlab chiqarilgan filmlar kinoprokati boʻyicha ularning reytingini yuritadi. Past reytingga ega boʻlgan filmlar boʻyicha Agentlik huzuridagi Badiiy kengashga maʼlumot va takliflar kiritadi hamda ommaviy axborot vositalarida (internet tarmoqlari, gazeta, va jurnallar va boshqalarda) belgilangan tartibda eʼlon qilib boradi. 20. Davlat ijtimoiy granti asosida Oʻzbekiston Respublikasi Davlat budjeti va Jamgʻarma mablagʻlari hisobiga ishlab chiqarilgan va respublika kinoprokat tarmogʻida kinoprokati amalga oshiriladigan filmlarning reklamasi hamda televideniye, radio va Internet tarmoqlaridagi piar-kompaniyasi Markaz tomonidan markazlashgan holda tashkil etiladi. Markaz filmlarning reklama-targʻiboti faoliyatini “Reklama toʻgʻrisida”gi Oʻzbekiston Respublikasining Qonuni talablariga muvofiq amalga oshiradi. 21. Kinoprokati amalga oshiriladigan filmlar reklamasida, shu jumladan, film afishasida, kirish chiptalarida yoshga doir cheklovlar koʻrsatilishi, filmda alkogol va tamaki isteʼmolidan foydalanilganligi hamda uning zarari toʻgʻrisidagi ogohlantiruvchi yozuvlar boʻlishi shart. 22. Markaz ommaviy namoyishni amalga oshirish uchun tegishli ruxsatnomaga ega boʻlmagan filmlarning kinoprokati toʻgʻrisidagi maʼlumotlarni ommaviy axborot vositalari orqali yoki boshqa usullarda eʼlon qilishga hamda kinoprokatini tashkil etishga haqli emas. 23. Markaz Davlat ijtimoiy granti asosida Oʻzbekiston Respublikasi Davlat budjeti va Jamgʻarma mablagʻlari hisobiga ishlab chiqarilgan filmlarning kinoprokati boʻyicha shartnomalarda nazarda tutilgan ulushidan yigʻilgan mablagʻlarni Jamgʻarma hisobiga oʻtkazadi. 24. Filmlar kinoprokatidan yigʻilgan mablagʻlar boʻyicha buxgalterlik hisobi va hisoboti Markaz tomonidan qonun hujjatlarida belgilangan tartibda amalga oshiriladi. 25. Markaz Davlat ijtimoiy granti asosida Oʻzbekiston Respublikasi Davlat budjeti va Jamgʻarma mablagʻlari hisobiga ishlab chiqarilgan filmlarning kinoprokatidan tushgan mablagʻlar toʻgʻrisida har chorak yakuni boʻyicha keyingi oyning 15-sanasiga qadar Agentlikka belgilangan tartibda hisobot taqdim etadi. 26. Markaz Oʻzbekiston Respublikasi qonun hujjatlariga muvofiq ushbu Nizom talablariga rioya etilishi uchun javob beradi. 27. Ushbu Nizom talablariga rioya etilishi Agentlik tomonidan belgilangan tartibda nazorat qilinadi. 1. Vazirlar Mahkamasining “Oʻzbekkino” Milliy agentligi huzuridagi Milliy kinematografiyani rivojlantirish jamgʻarmasining nizomini tasdiqlash toʻgʻrisida” 2017-yil 11-dekabrdagi 976-son qaroriga (Oʻzbekiston Respublikasi QHT, 2017-y., 50-son, 1228-modda) 1-ilovasida: a) 2-banddagi “Oʻzbekiston kinoarboblari ijodiy uyushmasini saqlash xarajatlarini qoplash” soʻzlari chiqarib tashlansin; b) 7-bandning uchinchi va beshinchi xatboshilari chiqarib tashlansin; toʻrtinchi va oltinchi — oʻn uchinchi xatboshilari tegishli ravishda uchinchi va toʻrtinchi — oʻn birinchi xatboshlari deb hisoblansin; 2. Vazirlar Mahkamasining “Oʻzbekkino” Milliy agentligi faoliyatini tashkil etish boʻyicha qoʻshimcha chora-tadbirlar toʻgʻrisida” 2017-yil 28-dekabrdagi 1030-son qarorida (Oʻzbekiston Respublikasi QHT, 2017-y., 12-son, 308-moddada): a) 2-bandning toʻrtinchi xatboshi chiqarib tashlansin; b) 3-bandning uchinchi xatboshi quyidagi tahrirda bayon qilinsin: “Agentlikning markaziy apparati va “Qoraqalpoqkino” agentligiga Vazirlar Mahkamasining “Davlat hokimiyati va boshqaruv organlari, sud organlari va notarial idoralari hodimlari mehnatga haq toʻlash tarif setkalarini joriy etish toʻgʻrisida” 1996-yil 12-apreldagi 147-son qarori bilan belgilangan mehnatga haq toʻlash tartibi qoʻllaniladi.”; v) 1-ilova quyidagi tahrirda bayon qilinsin: g) 2-ilovada: 4-band quyidagi tahrirda bayon qilinsin: “4. Agentlik oʻz faoliyatini Oʻzbekiston Respublikasi Prezidentining “Kinematografiya sohasida boshqarishni takomillashtirish toʻgʻrisida” 2004-yil 16-martdagi PF-3407-son Farmoniga hamda Oʻzbekiston Respublikasi Prezidentining “Milliy kinematografiyani yanada rivojlantirish chora-tadbirlari toʻgʻrisida” 2017-yil 7-avgustdagi PQ-3176-son hamda “Milliy kinoindustriyani rivojlantirish boʻyicha qoʻshimcha chora-tadbirlar toʻgʻrisida” 2018-yil 24-iyuldagi PQ-3880-son qarorlariga muvofiq amalga oshiradi”; 7-banddagi “Agentlik, “Qoraqalpoqkino” agentligi, Agentlikning viloyatlar va Toshkent shahar boʻlimlari (keyingi oʻrinlarda hududiy boʻlinmalar deb ataladi)” soʻzlari “Agentlik va “Qoraqalpoqkino” agentligi” soʻzlari bilan almashtirilsin; 9-bandda: uchinchi xatboshidagi “Agentlikning viloyatlar va Toshkent shahar boʻlimlari” soʻzlari chiqarib tashlansin; toʻrtinchi xatboshidagi “aksiyadorlik jamiyati” soʻzlari “davlat unitar korxonasi” soʻzlari bilan almashtirilsin; oltinchi xatboshidagi “Hujjatli filmlar kinostudiyasi” soʻzlari “Hujjatli va xronikal filmlar kinostudiyasi” soʻzlari bilan almashtirilsin; oʻn toʻrtinchi xatboshidagi “Oʻzbekiston kinoarboblari ijodiy uyushmasi” soʻzlari “Kinoindustriya sohasi xodimlarini qayta tayyorlash va ularning malakasini oshirish markazi” davlat unitar korxonasi” soʻzlari bilan almashtirilsin; 11-bandda: 1-kichik bandda: beshinchi xatboshi oʻz kuchini yoʻqotgan deb hisoblansin; oltinchi xatboshidagi “Oʻzbekiston kinoarboblari ijodiy uyushmasining tavsiyasiga koʻra” soʻzlari chiqarib tashlansin; oltinchi — oʻninchi xatboshilari tegishli ravishda beshinchi — sakkizinchi xatboshilari deb hisoblansin; 4-kichik bandning birinchi — toʻrtinchi xatboshilari quyidagi tahrirda bayon qilinsin: “4) milliy kino sanʼatining eng yaxshi anʼanalarini izchil davom ettirish va boyitish maqsadida iqtidorli yosh kinoijodkorlarni tarbiyalash, kinoindustriya sohasi xodimlarini qayta tayyorlash va ularning malakasini oshirish sohasida: kinoindustriya sohasining, mulkchilik shaklidan qatʼiy nazar kinokompaniyalarning ijodiy-ishlab chiqarish, texnik va boshqa xodimlarini shartnoma asosida rejissura, prodyuserlik, aktyorlik mahorati, kinooperatorlik, animatsiya va boshqa yoʻnalishlar boʻyicha qayta tayyorlash hamda ularning malakasini oshiradi; metodik va axborot bazasini yaratish, yaxshilash, doimiy yangilab borish, kinoindustriya sohasi xodimlarini qayta tayyorlash va ularning malakasini oshirish boʻyicha zarur oʻquv qoʻllanmalari hamda tavsiyalarini ishlab chiqadi; kinoindustriya sohasi xodimlarini, ular ishlayotgan muassasaning budjetdan tashqari mablagʻlari hisobidan, xorijiy kinokompaniyalarda qayta tayyorlanishi va ularning malakasi oshirilishini tashkil etish va chet ellik hamkorlar bilan yaqin aloqalarni yoʻlga qoʻyadi”; 3-bobning 3-paragrafi oʻz kuchini yoʻqotgan deb hisoblansin; 17-bandda: ikkinchi — oltinchi xatboshilaridagi “Agentlikning hududiy boʻlinmalari va uning tizimidagi tashkilotlar” soʻzlari “Agentlik tizimiga kiruvchi tashkilotlar” soʻzlari bilan almashtirilsin; yettinchi xatboshidagi “Agentlikning hududiy boʻlinmalari va unga tegishli tashkilotlar” soʻzlari “Agentlik tizimiga kiruvchi tashkilotlar” soʻzlari bilan almashtirilsin; 18-bandning ikkinchi xatboshidagi “Agentlikning hududiy boʻlinmalari va uning” soʻzlari “Agentlik” soʻzi bilan almashtirilsin; 4-bob 3-paragrafining nomidagi “Agentlikning Qoraqalpogʻiston Respublikasi, viloyatlar va Toshkent shahridagi boʻlimlarining” soʻzlari “Agentlik tizimidagi “Qoraqalpoqkino” agentligining” soʻzlari bilan almashtirilsin; 19-bandning birinchi xatboshidagi “Agentlikning Qoraqalpogʻiston Respublikasi, viloyatlar va Toshkent shahridagi boʻlimlari” soʻzlari “Agentlik tizimidagi “Qoraqalpoqkino” agentligi” soʻzlari bilan almashtirilsin; 20-bandda: birinchi xatboshidagi “Hududiy boʻlinmalar” soʻzlari “Qoraqalpoqkino” agentligi” soʻzlari bilash almashtirilsin; ikkinchi va uchinchi xatboshilaridagi “Agentlikning hududiy boʻlinmalari” soʻzlari “Qoraqalpoqkino” agentligi” soʻzlari bilan almashtirilsin; beshinchi va oltinchi xatboshilaridagi “Qoraqalpogʻiston Respublikasi, viloyatlar va Toshkent shahrida” soʻzlari “Qoraqalpogʻiston Respublikasida” soʻzlari bilan almashtirilsin; 21-bandda: 4-kichik banddagi “Agentlik va uning tarkibiy hamda hududiy boʻlinmalari” soʻzlari “Agentlik tizimiga kiruvchi tashkilotlar” soʻzlari bilan almashtirilsin; 9-kichik banddagi “tarkibiy va hududiy boʻlinmalar, Agentlik tasarrufidagi tashkilotlar” soʻzlari “tarkibiy boʻlinmalar va Agentlik tizimiga kiruvchi tashkilotlar” soʻzlari bilan almashtirilsin; 21-kichik band quyidagi tahrirda bayon qilinsin: “Agentlik tarkibiy boʻlinmalari va uning tizimiga kiruvchi tashkilotlar faoliyatini tashkil etishning zamonaviy shakllarini joriy etish”; 22-bandning 7-kichik bandidagi “tarkibiy va hududiy boʻlinmalar” soʻzlari “tarkibiy boʻlinmalar va uning tizimiga kiruvchi tashkilotlar” soʻzlari bilan almashtirilsin; 23-bandda: 3-kichik band quyidagi tahrirda bayon qilinsin: “3) oʻzining vakolati doirasida Agentlik tizimiga kiruvchi tashkilotlarni nazorat qilish”; 4 va 5-kichik bandlardagi “tarkibiy va hududiy boʻlinmalar” soʻzlari “tarkibiy boʻlinmalar va Agentlik tizimiga kiruvchi tashkilotlar” soʻzlari bilan almashtirilsin; 8-kichik banddagi “Agentlikning hududiy boʻlinmalari va uning tasarrufidagi tashkilotlarga” soʻzlari “Agentlik tizimidagi tashkilotlarga” soʻzlari bilan almashtirilsin; 24-bandda: birinchi xatboshidagi “Hududiy boʻlinmalar” soʻzlari “Agentlik tizimiga kiruvchi tashkilotlar” soʻzlari bilan almashtirilsin; 2-kichik band quyidagi tahrirda bayon qilinsin: “Agentlik tizimiga kiruvchi tashkilotlar faoliyatiga umumiy rahbarlik qilish, Oʻzbekiston Respublikasi Prezidentining farmonlari va qarorlari, Oʻzbekiston Respublikasi Vazirlar Mahkamasining qarorlari va boshqa qonun hujjatlari, shuningdek, Agentlik tizimiga kiruvchi tashkilotlarga yuklangan vazifalar va funksiyalar bajarilishini tashkil etish”; 3, 4 va 7-kichik bandlardagi “hududiy boʻlinmalar” soʻzlari “Agentlik tizimiga kiruvchi tashkilotlar” soʻzlari bilan almashtirilsin; 8-kichik band quyidagi tahrirda bayon qilinsin: “8) Agentlik tizimiga kiruvchi tashkilotlarga xodimlarni tanlash va joy-joyiga qoʻyish, kadrlar zaxirasini shakllantirish, ularning samarali faoliyati uchun zarur shart-sharoitlarni yaratish”; 9, 10, 13, 14, 15 va 18-kichik bandlardagi “hududiy boʻlinmalar” soʻzlari “Agentlik tizimiga kiruvchi tashkilotlar” soʻzlari bilan almashtirilsin; 28-band quyidagi tahrirda bayon qilinsin: “28. Agentlik tizimiga kiruvchi tashkilotlar rahbarlari: 1) tizim tashkilotlariga yuklangan vazifalar va funksiyalarning bajarilishi; 2) ushbu Nizomning 23-bandida nazarda tutilgan funksional vazifalarning sifatli bajarilishi uchun shaxsan masʼul hisoblanadi.”; 32-band quyidagi tahrirda bayon qilinsin: “Agentlikning tarkibiy boʻlinmalari va tizim tashkilotlari rahbarlari Bosh direktor tomonidan belgilangan tartibda lavozimga tayinlanadi va lavozimidan ozod etiladi”; 7-bobning 2-paragrafi nomi quyidagi tahrirda bayon qilinsin: “2-§ Agentlik markaziy apparati tarkibiy boʻlinmalari va uning tizimiga kiruvchi tashkilotlar tizim tashkilotlari bilan oʻzaro hamkorlik qilishi tartibi”; 33 va 34-bandlar quyidagi tahrirda bayon qilinsin: “33. Agentlik markaziy apparati tarkibiy boʻlinmalar va uning tizimiga kiruvchi tashkilotlar bilan oʻzaro hamkorligini taʼminlash tarkibiy boʻlinmalar rahbarlari tomonidan amalga oshiriladi. 34. Agentlik markaziy apparati tarkibiy boʻlinmalar va uning tizimiga kiruvchi tashkilotlar bilan oʻzaro hamkorlik qilish jarayonida: 1) Agentlik tizimiga kiruvchi tashkilotlarga topshiriqlarni yetkazib, ularning ijrosini nazorat qiladi; 2) Agentlik tizimiga kiruvchi tashkilotlarga ular faoliyatiga oid soʻrovlarni yoʻnaltiradi va ularning ijrosini nazorat qiladi; 3) tekshirishlar olib borish barobarida Agentlik tizimiga kiruvchi tashkilotlar faoliyati tajribasini umumlashtirib, sohani takomillashtirish chora-tadbirlarini ishlab chiqadi; 4) Agentlik tizimiga kiruvchi tashkilotlar faoliyati natijalari boʻyicha statistik maʼlumotlar, axborot va hisobot materiallarini oʻrganish ishlarini tashkil etadi; 5) Agentlik tizimiga kiruvchi tashkilotlardan tushgan takliflarni koʻrib chiqadi; 6) Agentlik va uning tizimiga kiruvchi tashkilotlar ish rejalarini tahlil qiladi hamda ularning faoliyatini rejalashtirishni yanada takomillashtirish boʻyicha normativ-huquqiy hujjatlarni tayyorlash jarayonida qatnashishini taʼminlaydi”; 35-bandda: birinchi xatboshidagi “Hududiy boʻlinmalar” soʻzlari “Agentlik tizimiga kiruvchi tashkilotlar” soʻzlari bilan almashtirilsin; 5-kichik band oʻz kuchini yoʻqotgan deb hisoblansin; 37-bandning ikkinchi xatboshi chiqarib tashlansin; 38-band oʻz kuchini yoʻqotgan deb hisoblansin; 41-bandning uchinchi xatboshidagi “Agentlik tarkibiy va hududiy boʻlinmalari” soʻzlari “Agentlik tarkibiy boʻlinmalari va uning tizimiga kiruvchi tashkilotlar” soʻzlari bilan almashtirilsin; 15 — 57-bandlar tegishli ravishda 14 — 53-bandlar deb hisoblansin; d) 3-ilova oʻz kuchini yoʻqotgan deb hisoblansin; 3. Vazirlar Mahkamasining “Respublikada yagona repertuar siyosati yuritilishini taʼminlashga yoʻnaltirilgan respublika kinoprokat tizimini tashkil etish chora-tadbirlari toʻgʻrisida” 2018-yil 6-apreldagi 272-son qaroriga (Oʻzbekiston Respublikasi QHT toʻplami, 2018-y., 4-son, 8-modda) 1-ilovada: a) 4-band oʻz kuchini yoʻqotgan deb hisoblansin; b) 16-band quyidagi tahrirda bayon qilinsin: “16. 2019-yil 1-yanvardan boshlab, mulkchilik shaklidan qatʼiy nazar, barcha kinovideo-tomosha tashkilotlarida namoyish qilinadigan milliy filmlar hajmlari – sutkada ikkitadan kam boʻlmasligi, 2021-yil 1-yanvardan esa shu kabi toʻliq metrajli filmlar oylik ekran vaqtining 25 foizidan kam boʻlmasligi, bayram kunlari 40 foizdan kam boʻlmasligi kerak”; v) 20-bandning beshinchi xatboshidagi “namoyish qilish huquqini beruvchi tegishli litsenziyani” soʻzlari “ommaviy namoyishini amalga oshirish uchun bir martalik ruxsatnomani” soʻzlari bilan almashtirilsin; 5 — 24 bandlar tegishli ravishda 4 — 23 bandlar deb hisoblansin.